Rhyddid Gwybodaeth: Ymdrin â chais

Mae ymateb yn briodol i geisiadau am wybodaeth o dan ddeddfwriaeth mynediad i wybodaeth, a hynny'n gyson ar draws y sefydliad, yn sgil hollbwysig i weision sifil Llywodraeth Cymru.

Trwy ddilyn y broses safonol a nodir yma, gallwch ddiogelu ein hadnoddau cyfyngedig tra'n cyflawni'r hyn sy'n ofynnol gennych chi o dan y ddeddfwriaeth. Mae canllaw i'r 'Chwe Pheth i'w Cofio' ar gael ar y dudalen hon.

# Ceisiadau rhyddid gwybodaeth a coronafeirws

Yr ydym yn gwneud dinasyddion yn ymwybyddol bod Llywodraeth Cymru yn wynebu heriau digynsail yn ystod y pandemig coronafirus (COVID-19).

Yr ydym yn gwybod bod adnoddau, cyllid a phobl, yn cael eu dargyfeirio oddi-wrth lawer o'n gweithgareddau arferol i ddelio â'r phandemig. Bydd hyn yn sicr o effeithio ar ein gallu i gydymffurfio â'r gofynion arferol ar gyfer gwaith hawliau gwybodaeth. Fel ganlyniad, dylem ei gwneud yn glir i'r cyhoedd y bydd oedi o bosib pan fyddwn yn ddarparu ceisiadau am hawliau gwybodaeth yn ystod y phandemig.

Mae Swyddfa'r Comisiynydd Gwybodaeth wedi cyhoeddi erthygl gyda'r teitl "DRHG a'r coronafeirws: dull pwyllog" sy'n rhoi manylion y ddull y maent yn ei ddilyn yn ystod y cyfnod yma.

Dyrannu ceisiadau

Os byddwch yn derbyn cais yn uniongyrchol lle nad oes modd ymateb iddo fel mater o drefn, cysylltwch â'r Uned Hawl i Wybodaeth (IRU) ar unwaith fel y gallant logio'r cais. Mae'n bwysig gwneud hyn cyn gynted â phosibl gan fod y terfyn amser ar gyfer ymateb yn dechrau ar y diwrnod y mae Llywodraeth Cymru yn derbyn cais, nid pan fydd yn cael ei logio gan yr Uned Hawl i Wybodaeth.

Ar ôl ei gofnodi, bydd yr Uned Hawl i Wybodaeth yn dyrannu'r cais i'r Dirprwy Gyfarwyddwr priodol, i'w reoli. Ym mwyafrif yr achosion, bydd y Dirprwy Gyfarwyddwr yn dirprwyo'r dasg o weinyddu'r cais i Swyddog Arweiniol yn eu his-adran.

Camau nesaf

Pwrpas yr adnoddau yn yr adran hon yw eich tywys cam wrth gam drwy'r broses drafod. Gallwch hefyd ddod o hyd i fanylion cyswllt am gyngor arbenigol ar reoli eich ymateb.

Asesu'r cais

Mae cynnal asesiad llawn, gwrthrychol o'r cais am wybodaeth rydych chi wedi'i dderbyn yn rhan hollbwysig o'r broses drafod gynnar.

Er mwyn eich helpu i asesu'r cais, mae rhestr o chwe cwestiwn y mae'n rhaid i chi eu hateb erbyn diwedd diwrnod tri. Cofiwch, dylech ond ystyried y wybodaeth rydym ni'n ei dal.

Cyfeiriwch at y Canllawiau Llawn isod am gyngor ar sut i ateb y cwestiynau hyn a beth i’w wneud nesaf:

1. Ydy'r cais yn glir ac yn ddiamwys?
2. Ydy'r ymgeisydd yn chwilio am wybodaeth am ei hun?
3. Oes cais wedi'i wneud am y wybodaeth o'r blaen?
4. Ydym ni'n dal y wybodaeth?
5. Ydy'r cais yn uwch na'r 'terfyn priodol'?
6. A ellir ystyried y cais yn un blinderus?

Rhoi gradd 'Sensitifrwydd corfforaethol'

Wrth asesu'r cais, byddwch hefyd angen penderfynu ar radd sensitifrwydd isel, canolig neu uchel.

Terfynau ac esemptiadau priodol

Er mwyn diogelu ein hadnoddau cyfyngedig, mae'r Ddeddf Rhyddid gwybodaeth yn caniatáu i Lywodraeth Cymru wrthod cais os byddai cydymffurfio â'r cais hwnnw yn fwy na 'therfyn priodol'. Mae'r terfyn hwn wedi'i osod ar £600, sy'n cyfateb i 24 awr o waith i gydymffurfio â'r cais.

Cynnal ymarfer amcangyfrif costau

Os ydych yn credu y bydd cais yn mynd y tu hwnt i'r terfyn priodol, bydd angen i chi gynnal ymarfer costio er mwyn llywio unrhyw benderfyniad. Cysylltwch â'ch Unigolyn Allweddol neu'r Uned Hawl i Wybodaeth yn gynnar os ydych yn meddwl y gallai fynd y tu hwnt i'r terfyn priodol. Byddan nhw’n gofyn am gael gweld eich amcangyfrif o gost a sut wnaethoch chi ddod i'r casgliad hwnnw. Bydd angen rhoi'r wybodaeth hon i'r sawl sy'n gwneud y cais hefyd.

Os ydych wedi penderfynu mynd ati i gasglu'r wybodaeth a gynhwysir yn y cais, rhaid i chi ystyried a yw'r wybodaeth yn cynnwys un neu fwy o'r esemptiadau sydd ar waith o dan y ddeddfwriaeth rhyddid gwybodaeth.

Esemptiadau

Mae'r Ddeddf Rhyddid Gwybodaeth yn cynnwys nifer o esemptiadau sy'n caniatáu i ni beidio â rhyddhau gwybodaeth, lle, yn y rhan fwyaf o achosion, gellir dangos bod rhyddhau'r wybodaeth honno yn arwain at niwed.

Ceir rhestr lawn o'r esemptiadau hyn yn y canllawiau llawn. Dylid cael cyngor ar yr esemptiadau gan eich Unigolyn Allweddol neu'r Uned Hawl i Wybodaeth cyn gynted â phosibl.

Datgelu

Os ydych yn bwriadu rhyddhau dogfen, weithiau bydd y gwaith paratoi yn cynnwys proses a elwir yn olygiad. Mae'r broses hon yn dileu gwybodaeth sy'n cael ei chadw o ddogfen dan esemptiad. Efallai y bydd angen i chi hefyd dynnu rhywfaint o'r wybodaeth mewn dogfen os nad yw wedi'i gynnwys yn y cais. Mae'r canllaw llawn yn rhoi cyngor manwl ar olygiadau.

Cyhoeddi rhagweithiol

Rhan hollbwysig o ddatblygu, gweithredu a gwerthuso ein polisïau a'n gwasanaethau yw ystyried a ellid cyhoeddi gwybodaeth berthnasol ar ein gwefan er budd y cyhoedd a'r sefydliad.

Mae gan gyhoeddi gwybodaeth yn rhagweithiol, pan fo hynny'n briodol, y potensial i atal yr angen i unigolion wneud ceisiadau ffurfiol am wybodaeth wedi'i chofnodi, ac i ninnau ddefnyddio'n hadnoddau i ryddhau gwybodaeth yn ymatebol maes o law.